section_heading: Počeci
paragraph_text: 15. studenog 2005., u domaćoj utakmici protiv Charlotte Bobcatsa, Howard je postigao 21 poen i 20 skokova te je tim ostvarenjem postao najmlađi igrač u povijesti NBA lige koji je u jednoj utakmici ostvario minimalno 20 poena i 20 skokova. Kao i prethodne sezone, ovoga puta u momčadi sophomoresa, Howard je još jednom nastupio na Rookie Challengeu. 15. travnja 2006. Howard je ostvario 28 poena i učinak karijere od 26 poena čime se približio 30-30 (30 poena i 30 skokova) utakmici. Te sezone, Howard je prosječno postizao 15,8 poena i 12,5 skokova te je završio kao drugi u poretku za najboljeg skakača sezone i šesti po prosjeku poena iz igre. Unatoč Howardovom znatnom napretku, Orlando je sezonu završio s omjerom 36-46 i tako propustio još jedno doigravanje, drugo nakon Howardovog dolaska. U sezoni 2006./07. Howard je odigrao sve 82 utakmice te je prosječno postizao 17,6 poena i 12,3 skokova po utakmici. 1. veljače 2007. Howard je po prvi puta u karijeri izabran na All-Star utakmicu, ali kao zamjena. Nastupavši za momčad Istočne konferencije, Howard je odigrao sjajno te je utakmicu završio s 20 poena i 12 skokova. Samo tjedan dana nakon All-Star utakmice, Howard je, u utakmici s Toronto Raptorsima, postigao tadašnji učinak karijere od 32 poena. Kako se doigravanje približavalo, Howard je podizao igru na višu razinu te je 14. travnja 2007., u utakmici s Philadelphia 76ersima, postigao 35 poena i time postavio novi učinak kaijere u poenima. Orlando je do kraja sezone ostvario omjer 40-42 i time zauzeo osmo mjesto na Istoku te je to ujedno bio prvi nastup Orlanda u doigravanju nakon 2003. godine. Međutim, Orlando je u prvom krugu doigravanja izgubio od Detroit Pistonsa rezultatom 4-0. Howard je sezonu završio kao prvi u poretku po broju ukupnih skokova, drugi u prosjeku poena iz igre i deveti u prosjeku blokadama po utakmici te je uvršten u All-NBA treću petorku.